kk cs mn ky ky ky ky ky ky ky ky ky ky ru ky ru ky ky ky ru ky ky ky tt ru ky ky ru ru ru ru ky ky ky ky ky ky ru ru ru ru ru ky en ru
"Асман пресс", 19.02.09 - 2-бет: •
"... Момурайган Мукарбек келсин бизге тезирээк"
Аластап айтканда, Акүйдүн маалыматына таянсак мамбюджеттин киреше бөлүгү салык жана бажы төлөмдөрүнөн түшкөн каражатты кошо эсептегенде 2 млрд 499 млн сомду түздү. Ички дүң продукциянын көлөмү 3,7% өскөн. Ал эми 224 гектар жерде жайгашкан Америка авиа базасы жылына жердин аренда акысына 2 млн 662 сом төлөп келишкен. Эми базадан түшкөн олчойгон суммаларды кантип толуктаарына анча башы жете бербеген Тышкы иштер министри депутаттардын суроосуна жооп бере албай, финансы министрине шылтап койду. Башка өлкөнүн министриндей болуп. Акылбек Жапаров болгондо бирөө бардыгы үчүн деп чемичкедей чагып бермек. Жаңы министрлер кыялдансаңар Жапаровдун такылдагындай бололу деп тиленгиле. ЖКнын төрүнө келгенде какап-чакап калбай.
Американын сунуш кылбашынын артында эмне турат?
Башкы дипломат Кадырбек Сарыбаевдин айтканына караганда базаны калтыруу маселесинин тегерегинде Америка тарабынан эч кандай сунуш болбоптур. Стратегиялык мааниси бар базанын чыгарылышы Америкага чымын чаккандай болгон жок деп анализ чыгаруу көзөмдүк болбой калат. Россия Кыргызстанды кол жоолук катары колдонуу менен Американы эсептешүүгө алып келгенин эч бир политолог четке какпайт болуш керек. Сунуш түшкөн жок деп олтура бербей Кыргызстан үчүн жагымдуу геосаясатты колдон чыгарбаганга аракет кылалы.
Кагаз же ооз жүзүндө калбаса
Ишкерлер союзун төрагасы Чыныбай Турсунбеков ишкер чөйрөнү тынымсыз текшерүү токтойт деген өкмөтчүлөрдүн сөзү кагаз жүзүндө калбаса деген ниетин билдириптир. Ишкерлер дүйнөлүк финансы кризистин, жаңы кабыл алынган Салык кодексинин катуу эпкинине калып жатканда эмчек эмизгендей болбойлу деп кыргыздын бычакка сап ишкери "керегем сага айтам" дегендей болуп жатат да.
Өзгөнү көтөрбөй өздү көтөрөлү
Соода жана экономикалык өнүктүрүү министрлигине "Кайыңды кант" ОсОО жана "Кошой" ОАО баш болгон ата мекендик өндүрүшчүлөрдүн атынан кат түшкөн. Бул катты колдоо иретинде кыргыз кант өндүрүүчү ишкерлеринин 97, 6%ы кол коюп берген. Мындай өзөктүү каттын негизинде аталган министрлик атайын иликтөө жүргүзүп баштагандыгын кабарлады. Чынында эле чет элден экспорттолуп келген канттын баасынын төмөндүгү, ал эми Кыргызстанда өндүрүлгөн канттын баасынын жогорулугу кимди болбосун таңдандырбай койбойт. Андыктан Кыргызстанга кайсыл өлкөдөн кант ташылып келсе, бардыгына текшерүүлөр болоорлугу белгиленүүдө.
Белгилей кетсек, 2006-2008-жылдардын көрсөткүчүн алсак, 2006-жылы Кыргызстанга 60 миң тонна, 2007-жылы 46 миң тонна, 2008-жылы 59, 9 миң тонна ташылып келинген. Айтор, 2006-жылга салыштырмалуу 2008-жылы жергиликтүү ишкерлер тарабынан өндүрүлгөн канттын көлөмү 81%га азайган. Демек, кыргыз жарандарынын дагы күйө тургандай жайы бар. Ата мекендик өндүрүүчүлөрдү колдоп, өзгөлөрдү да таарынтпагандай болсок, өсөт белек.
Вице-премьер-министр Өктөмхан Абдуллаева ички дүң продукцияга болгон Кыргызстандын тышкы карызы 86%дан 49%га кыскарды деп белгиледи. Анын айтуусунда 2004-жылдан 2008-жылга чейин тышкы дүң продукциянын көлөмү эки эсеге өсүп, 2008-жылга 185 миллиард сомго жеткен. Кийинки жылдары 783 жалпы билим берүү мектептерине капиталдык ремонт болуп, жалпы социалдык инфраструктуралардын 30%ы жаңыланган. Ошондой эле мектептерди компьютерлештирүү, жергиликтүү өзүн-өзү башкаруу органдарын, саламаттыкты сактоо, укук коргоо органдарына караган имараттарды техника менен камсыздоо дагы жакшы жолго коюлган. Деген менен жетишкендиктер менен катар эле жетишпеген жактардын көп экендигин вице айым анча деле белгилеген жок. Болбосо, башкасын кой компьютерге караганда мектептерге окуу китептеринин жетишпей жаткандыгын сөзсүз белгилемек. Же аны билим берүү министрлиги эстебейт...
Кассалык аппарат колдонбосоң, 100 миң сом штраф
Салык, салыктарды чогултуу боюнча мамлекеттик агенттигинин жетекчиси Акматбек Келдибеков Коммунисттер фракциясынын олтурумунда ушинтип айтты. Анын пикиринде буга чейин белгилүү болгондой кассалык аппаратты колдонбогондор үчүн каралган 1миң сомдон 3 миң сомго чейинки штрафтар эч кандай деле эффект бербегендиктен, аны 50 миңден 100 миң сомго чейин көтөрүүгө туура келүүдө. Учурда "Административдик жоопкерчилик жөнүндөгү Кодекске өзгөртүүлөрдү киргизүү жөнүндөгү" мыйзам долбоору өкмөт тарабынан жактырылып, ЖКнын депутаттарына кароого жиберилген.
БЭКтин штаб жетекчиси А. Бекназаров менен БЭКтин мүчөсү И. Исаковду жок кылуу боюнча бийлик тарабынан кылмыш топторуна жана атайын кызматтарга тапшырма берилиптир деген каңшаарлар кийинки учурларда желдей тарады. Бул маалыматты Азимбек мырза да четке каккан жок. "Бизге түз болбосо да жакшы санаалаштардан тынчсызданган кабарлар келип жатат. Эми бул бийликтен баардыгын күтсө болот. Биз андан көп деле коркуп, чочуп деле калбайбыз. Болгону эскертебиз" дейт ал. Алардын мындай эскертүүлөрүнө болсо эч ким деле жооп бере элек.
Жаз келатат, нааразы болгондор чогулгула!
Жаз менен "Бакиевсиз шайлоо", "Бийлик шайлоону бурмалайт" деген ураандын алдында оппозиция нааразычылык акцияларын баштаганы турат. Алардын белгилөөсү боюнча Орусиядан каражат алып, АКШнын аскерий базасын чыгаруу туурасындагы чечим азыркы президенттин колундагы олжо болуп турган кези. Ушундай шартта алдыдагы келаткан шайлоо БШК тарабынан бурмаланып, оппозиция кандайдыр бир жеңишке жетишүүсү күмөн деген да пикирлерин оппозиционерлер байма-бай айтышууда.
Чолпонбаев чоң ишти бүтүрөт
Саясий куугунтукту токтотуу багытында сүйлөшүү болоорун белгилеген БЭКтин мүчөсү Мукар Чолпонбаев оппозиция сүйлөшүүгө даяр экендигин билдирген катын он күн мурда жөнөтсө да, Акүй тараптан алигиче жооп боло электигин билдирди. Ошондой эле оппозициядан Акүйгө элчи болуп дайындалган Мукар мырза адвокаттык да кылып, Эмил Каптагаевдин соту бүгүн уланып, сотто күбөлөрдү суроо улантылаарын дагы белгиледи. Бирок, прокуратура аталган күбөлөрүн сотко алып келбей жаткандыгын, жалпысынан соттук ишке 70ге жакын күбө тартылуу керек болсо, болгону алардын 12си гана суралгандыгын айтты. Айтор, адвокат-элчи азырынча тынчы жок тыпылдап чуркап жүргөн кези.
► Бул айылда негизинен кыргыз гезиттери
электрондук тиркеме түрүндө жарыяланат.
► Архивге, емейлге жана редакцияга шилтемелер
ошол гезиттин башбарагында берилген.
► Жеке макала жарыялоого буйрутмалар кабыл алынат.
► На сайте публикуются в основном кыргызскоязычные газеты в виде электронных подшивок данных газет.
► Ссылки на архивы, емейл и данные о редакции
указаны на главной странице конкретной газеты.
► Принимаются заказы на публикацию частных статей.
Алган материалга шилтеме бериңиз!
◄ © J.Janyzak, Kyrgyzstan ►
Ссылки на взятые статьи обязательны!